DA Den Europæiske Unions Tidende CE 78/309

(2004/C 78 E/0311)

SKRIFTLIG FORESPØRGSEL E-3662/03

af Glyn Ford (PSE) til Kommissionen

(9. december 2003)

Om: Botswansk oksekød, dyreliv og bæredygtig udvikling

En vælger har gjort mig opmærksom på, at Botswanas regering overvejer at indhegne landområder i et forsøg på at øge landets produktion af oksekød, hvoraf jeg forstår, at det meste er bestemt for EU. Følgerne heraf for det lokale dyreliv, lokalsamfundene og turismen ville være enorme.

Kan Kommissionen bekræfte, at noget sådant ville være imod EU's miljø- og sociale normer, og vil den, i betragtning af at EU er storimportør af botswansk oksekød, lægge pres på myndighederne i Botswana for at få dem til at genoverveje deres planer?

Svar afgivet på Kommissionens vegne af Poul Nielson

(26. januar 2004)

Kommission er vidende om, at Botswanas regering har til hensigt at ændre sit eksisterende net af kvæg- og vildthegn i Ngamiland, og har kendskab til den seneste udvikling på dette område. Udviklingen omfatter en opførelse af et nyt veterinærhegn med det formål at udvide de arealer, der er fri for mund- og klovesyge.

Selv om der ikke er nogen direkte forbindelse mellem de påtænkte hegn og de projekter, der i øjeblikket finansieres i Botswana via Den Europæiske Udviklingsfond/budgetposter, står Kommissionen og dens delegation i Botswana dog i erkendelse af problemets omfang i stadig kontakt med de forskellige involverede parter, herunder den ikke-statslige organisation »Environmental Investigation Agency«. Der foregår også en fortløbende dialog med Botswanas regering om bevarelse af naturressourcer.

I den af Botswana og DFID (det britiske »Department for International Development«) finansierede »miljøvurdering af veterinærhegn i Ngamiland« skitseres forskellige tekniske løsninger, og dokumentet giver pålidelige foreløbige oplysninger om de miljømæssige virkninger for Okavango-deltaet. Så vidt Kommissionen er orienteret, har Botswanas regering endnu ikke truffet nogen afgørelse om en bestemt løsning; Kommissionen har imidlertid erfaret, at Botswanas regering i overensstemmelse med miljøundersøgelsens henstillinger er i færd med at planlægge en række supplerende undersøgelser (navnlig af de socioøkonomiske virkninger). Delegationen regner med, at spørgsmålet vil blive afklaret via de lokale konsultationer, der er sat i gang på ny, og via en »policy«-dialog mellem de involverede parter i Botswana.

Kvægholdets betydning for levevilkårene i Ngamiland må ikke undervurderes. Det skal bemærkes, at størstedelen af det botswanske kød til eksport, modsat hvad der er tilfældet for andre lande i det sydlige Afrika, hidrører fra småbrug, der nyder godt af kontrollen med mund- og klovesyge, også selv om der ikke finder nogen eksport sted. Kontrollen med mund- og klovesyge har derfor positiv indvirkning på fattigdomsbekæmpelsen. Kontrollen er mulig som følge af en bred vifte af teknikker, hvoraf den ene er opførelse af hegn (i forskellige former).

I mere generel udviklingsmæssig henseende illustrerer debatten betydningen af, at arealanvendelsen planlægges, navnlig hvad angår græsningsområder, også i Botswana. Det er nødvendigt med stadig overtalelse og fortsatte ressourcer og foranstaltninger for at fastlægge og skabe brugbare grænseflader mellem kvæg og vildt og sikre den rette balance mellem divergerende interesser, som søger at tilgodese henholdsvis vildtet og kvæget.

Kommissionen vil vedblivende holde øje med situationen. Den mødtes for nylig med den ikke-statslige organisation »Environmental Investigation Agency« for at lytte til dens synspunkter og indhente yderligere oplysninger.